b"\n_START_ARTICLE_\nHetairai\n_START_PARAGRAPH_\nHetairai (gr. \xe1\xbc\x91\xcf\x84\xce\xb1\xe1\xbf\x96\xcf\x81\xce\xbf\xce\xb9, hetairoi), kompanionai\xc2\xa0\xe2\x80\x93 elitin\xc4\x97 senov\xc4\x97s Makedonijos kavalerija, \xc5\xbeinoma nuo Pilyp\xd0\xbe II laik\xc5\xb3, labiausiai pagars\xc4\x97jusi Aleksandro Did\xc5\xbeiojo laikais. Ji buvo laikoma geriausia t\xc5\xb3 laik\xc5\xb3 kavalerija. Rinktiniai hetairai tapdavo somatofilaksais (karaliaus asmens sargybiniais).\n_START_SECTION_\nEtimologija\n_START_PARAGRAPH_\n\xc5\xbdodis hetairoi rei\xc5\xa1kia 'esantys greta karaliaus'. Hetairais gal\xc4\x97davo tapti Makedonijos aristokratai ar bet kurie graik\xc5\xb3 kilm\xc4\x97s eiliniai vyrai, kuriais pasitik\xc4\x97jo Makedonijos valdovas._NEWLINE_Buvo \xc5\xa1ven\xc4\x8diama Hetairid\xc4\x97ja\xc2\xa0\xe2\x80\x93 \xc5\xa1vent\xc4\x97, susijusi su \xc5\xa1vento ry\xc5\xa1io tarp karaliaus ir jo kompanion\xc5\xb3 sudarymu. Pvz., Makedonijos karalius Archelajas I Euripid\xc4\x85, gars\xc5\xb3 At\xc4\x97n\xc5\xb3 dramaturg\xc4\x85, buvo paskelb\xc4\x99s savo hetairu. Titulus filas ('karaliaus draugas') ir basilikoi hetairoi ('karaliaus kompanionas') suteikdavo visam gyvenimui.\n_START_SECTION_\n\xc4\xaeranga\n_START_PARAGRAPH_\nHetairai b\xc5\xabdavo apr\xc5\xabpinti geriausiais \xc5\xbeirgais bei geriausiais ginklais. Aleksandro laikais hetairai buvo ginkluoti ietimis ksistonais, vilk\xc4\x97davo bronzines raumenines kirasas arba linines kirasas, pe\xc4\x8dius dengdavo antpe\xc4\x8diai. Skyd\xc5\xb3 hetairai nenaudodavo. Artimoms kautyn\xc4\x97ms naudodavo jatagani\xc5\xa1kai lenktus kopius ar tiesiagele\xc5\xbe\xc4\x8dius ksifus.\n_START_SECTION_\nOrganizacija\n_START_PARAGRAPH_\nHetairus sudar\xc4\x97 daugiausia auk\xc5\xa1t\xc5\xb3j\xc5\xb3 socialini\xc5\xb3 sluoksni\xc5\xb3 atstovai, kurie paj\xc4\x97g\xc4\x97 \xc4\xafsigyti reikiamus \xc5\xa1arvus, ginklus bei \xc5\xbeirgus._NEWLINE_Pilypo II ir Aleksandro Did\xc5\xbeiojo laikais hetairai sudar\xc4\x97 8 teritorinius eskadronus ilai. Kiekvien\xc4\x85 ile sudarydavo 200\xe2\x80\x93300 raiteli\xc5\xb3, kuriems vadovaudavo du vadai, kadangi, Arianas ai\xc5\xa1kino, Aleksandras \xe2\x80\x9enor\xc4\x97jo, kad niekas, net artimiausi jo draugai, neb\xc5\xabt\xc5\xb3 d\xc4\x97mesio centre\xe2\x80\x9c. S\xc5\xabzuose gav\xc4\x99s pastiprinimus Aleksandras kiekviename eskadrone suk\xc5\xabr\xc4\x97 po dvi kuopas. Jas vadino pagal teritorij\xc4\x85, kurioje buvo u\xc5\xbeverbuoti j\xc5\xb3 kariai arba pagal kuopos kapitono vard\xc4\x85._NEWLINE_Karali\xc5\xa1kajai ile vadovavo pats Aleksandras, o joje buvo dukart daugiau kari\xc5\xb3 (apie 400), nei kitose. Hetair\xc5\xb3 eskadronai kartais buvo sujungiami po 2, 3 ar 4 ir taip sudarydavo dalinius hiparchijas, kuriems vadovavo hiparchai. Visoms hetair\xc5\xb3 paj\xc4\x97goms vadovavo pats Aleksandras._NEWLINE_Aleksandro Balkan\xc5\xb3 kampanij\xc5\xb3 apra\xc5\xa1ymuose minima, kad hetairai buvo i\xc5\xa1 auk\xc5\xa1tutin\xc4\x97s Makedonijos, vidurio Makedonijos lygumos ir Amfipolio. \xc5\xbdygyje link Graniko (Granicus) eskadronui vadovavo Sokratas Makedonietis i\xc5\xa1 Apolonijos prie Bolb\xc4\x97s e\xc5\xbeero (dabar Volvio e\xc5\xbeeras). Apra\xc5\xa1ydamas Iso m\xc5\xab\xc5\xa1\xc4\xaf Arianas mini Antemo ile (Antemas buvo miestas pietvakari\xc5\xb3 Migdonijoje) bei ile i\xc5\xa1 Leuge (iki \xc5\xa1iol neidentifikuotas miestas, galb\xc5\xabt buvo ka\xc5\xbekur Pierijoje)._NEWLINE_Teopompas (Theopompus) ra\xc5\xa1\xc4\x97 (galb\xc5\xabt IV a. pr.m.e. viduryje), kad \xe2\x80\x9ehetair\xc5\xb3 yra ne daugiau kaip 800\xe2\x80\x9c ir jie u\xc5\xbeverbuoti \xe2\x80\x9edalis i\xc5\xa1 Makedonijos, dalis i\xc5\xa1 Tesalijos, kiti i\xc5\xa1 likusios Graikijos\xe2\x80\x9c. Ra\xc5\xa1oma, kad 338\xc2\xa0m. pr. m. e. Aleksandras tur\xc4\x97jo apie 2600 hetair\xc5\xb3. Aleksandro paj\xc4\x97goms art\xc4\x97jant link Indijos hetair\xc5\xb3 tarpe vis didesn\xc4\x99 dal\xc4\xaf sudar\xc4\x97 barbarai. Gali b\xc5\xabti, kad tai buvo viena i\xc5\xa1 makedonie\xc4\x8di\xc5\xb3 mai\xc5\xa1to ties Opiu prie\xc5\xbeas\xc4\x8di\xc5\xb3. Vienu metu buvo 4 hiparchijos, suformuotos vien i\xc5\xa1 rytini\xc5\xb3 Makedonie\xc4\x8dio \xc5\xbeemi\xc5\xb3 gyventoj\xc5\xb3, o viena\xc2\xa0\xe2\x80\x93 mi\xc5\xa1ri, sudaryta tiek i\xc5\xa1 makedonie\xc4\x8di\xc5\xb3, tiek i\xc5\xa1 rytie\xc4\x8di\xc5\xb3."